作者:彭履道
標題:蘭陵王
內容:章臺路。西出重城幾步。秦樓曉、花氣未明，一霎空濛洗高樹。行人半倚戶。飛去黃鸝自語。鞦韆小，不繫柳條，惟有輕陰約飛絮。鈿車暗相遇。早拂拭紅巾，初放鸚鵡。聞歌猶是淋鈴處。掩面鳴箏，倚壚呼酒，東風重記舊眉嫵。報伊共歌舞。西去。屢回顧。漸客舍荒涼，嘶馬先駐。玉關萬里知何許。但倦擁荒澤，瓜洲難渡。將軍垂老，望故國，夜寒苦。